Езоп
Лисица и маймуна, избрана за цар

Превод от старогръцки: Тодор Сарафов, 1967

chitanka.info

На едно събрание на животните маймуната като танцувала, спечелила благоволението на всички и била избрана за цар. Лисицата й завидяла. Ето защо, като видяла един капан, в който имало парче месо, завела маймуната там. Казала й, че е намерила имане, което тя нямало да използува за себе си — запазила го била за нея като дар за царското й достойнство и я подканила да го вземе. Маймуната, без да помисли, се доближила и се хванала в капана. Започнала да обвинява лисицата, че й е устроила клопка. А тя й отговорила:

— Ей, маймуно! Та ти като имаш толкова малко ум, как ще царуваш над животните?

Така и тези, които необмислено се залавят за някоя работа, освен нещастието си навличат и присмех.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.